Invordering van e-tolskuld vir eers op ys | Maroela Media
Sanral het die proses om e-tolskuld in te samel, vir eers opgeskort.
"Gegewe die inisiatief wat pres. Cyril Ramaphosa van stapel gestuur het om die dooiepunt oor e-tol te besleg, het Sanral besluit om dadelik die proses op te skort om e-tolskuld in te vorder. Dit sluit in historiese skuld en dagvaardings wat sedert 2015 aangevra is.
"Daar sal ook nie gevra word vir nuwe dagvaardings nie," het Sanral in 'n verklaring gesê.
Wayne Duvenage, uitvoerende hoof van die Organisasie teen Belastingmisbruik (Outa), sê hulle is versigtig optimisties oor die besluit, maar dat dit nét 'n opskorting van die proses is – vir nóú.
Duvenage sê die aankondiging het groot verwarring veroorsaak. Outa sal egter nie rus tot die e-tolstelsel in Gauteng heeltemal opgeskort is nie. Hy sê dit is wél moontlik dat die besluit verband kan hou met die nasionale verkiesing wat op 8 Mei gehou word.
"Dit is goeie nuus. Dis 'n teken dat die einde in sig is," het hy gesê.
Duvenage sê die instelling van die e-tolstelsel was 'n oordeelsfout deur die regering.
Motoriste skuld Sanral nagenoeg R11 miljard in e-tolgeld. Tot dusver is nog net 26 verstekvonnisse teen motoriste gekry vir uitstaande e-tolskuld.
Die stelsel was uit die staanspoor in omstredenheid gedompel en het groot teenkanting gekry. Desondanks het die regering dit steeds in werking gestel.
Die burgerregte-organisasie AfriForum het ook Sanral se besluit verwelkom.
Kallie Kriel, uitvoerende hoof van AfriForum, sê Sanral se besluit wys hoe die burgerlike samelewing sy mag doeltreffend gebruik om "uitbuiting deur 'n korrupte owerheid te bestry".
Kriel sê hy hoop die regering en Sanral sal voortaan 'n meer kostedoeltreffende manier vind om paaie te finansier.
Sanral se afdeling verantwoordelik vir elektroniese tol (EBC) het vroeër gedreig dat motoriste vanselfsprekend 'n klad op die naam gaan kry as hulle 'n verstekvonnis oor uitstaande skuld ignoreer. Die Credit Bureau Association (CBA) het daarna gesê wetgewing laat dit egter nié toe nie.
Volgens die CBA kan motoriste wat vasstel dat hulle wél weens uitstaande skuld by 'n kredietburo aangegee is, vra dat die inligting verwyder word.
Kom probeer maar gerus om dit by my in te vorder. Ek lag vir julle.
Baie verblydende nuus, baie dankie.
Sou graag wou weet hoe plaas hulle my 1000km weg op hulle kameras.
Nie in hierdie lewe nie.
Om Jacob Zuma te kies as staatspresident, was ook 'n oordeelsfout deur die regering, baie groot oordeelsfout.
Oor die laaste 25 jaar het die regering baie oordeelsfoute gemaak, dit is hoekom alles net 'n gemors is.
Hierdie sal net n tydelike opskorting wees aangesien die anc stemme wil werf vir die opkomende verkiesing. Na die verkiesing sal Sanral weer voortgaan met die invordering van skuld.
Laaste paar maande e-tol rekenings gekry met my 2 nommerplate op ander kar/motorfiets, hierdie probleem moet baie vinnig aandag kry met verwysing na die nuwe AARTO wetgewing waar punte afgetrek word vir oortredings.